Almal bid saam vir dié sonskynkind | News24
Almal bid saam vir dié sonskynkind
=Anske le Roux (5) voor die leukemie by haar gediagnoseer is. Foto: Verskaf
Op haar verjaarsdagpartytjie het Anske le Roux (5) van Uitenhage uitbundig baljaar. Die volgende aand het sy verskriklik gehuil van die pyn. Leukemie is daarna by haar gediagnoseer.
In 'n seldsame gebeurtenis verlede week het lede van die Uitenhage-gemeenskap in gebed en verdere ondersteuning vir Anske en haar gesin byeengekom.
In dié geval het die onderwysers saam met skoolmaats by Huppelkind Speelskool en hul ouers 'n spesiale pienk ban­dana- en kolwyntjie-dag vir Anske gereël, wat nou in die Rooikruis-kinderhospitaal in Kaapstad behandel-ing ontvang.
Die hoofdoel was om geld in te samel om JG, Anske se pa, sy reiskoste te help betaal. Hy ry elke tweede naweek Kaapstad toe om by Anske en sy vrou, Denise, wat aan haar dogter se sy bly, te wees.
"Die ondersteuning was ongelooflik en altesaam 260 ban­danas en 909 kolwyntjies is verkoop," sê Sonja Campher, Anske se onder- wyseres toe sy nog by die Huppelkind Speelskool was.
JG vertel Anske was altyd 'n gesonde kind. "Potbruin gebrand en aan die gang. Dit was Saterdag (23 Januarie 2016) haar verjaardagpartytjie; Sondag was sy die meeste van die tyd in die swembad. Die aand agtuur was sy in die bed en teen halftien het sy wakker geword en gehuil van verskriklike pyn oor haar hele lyfie.
"Maandag is leukemie by ons kind gediagnoseer.
"Van alles tot niks. So vinnig. Maar ons bly glo," sê hy.
Die volgende dag, Dinsdag (26 Januarie), op haar verjaardag, is sy na die Rooikruis-hospitaal gevlieg waar sy opgeneem is en sedertdien behandeling ontvang.
Daleen de Lange, eienaar en hoof van Huppelkind Speelskool, sê: "Die
ondersteuning van ouers en die publiek was fantasties! Daar is nie gevra vir wie of wat nie, daar is net gegee. Bydraes is selfs ontvang uit Volkswagen en Nissan se geledere. Nagenoeg R10 000 is ingesamel!"
Pienk ballonne, wat hul almal se wense en versugtinge vir Anske se beterskap nóg wyer moet uitdra, is ook op dié dag die lug ingestuur.
Campher het vertel hoe erg dit vir hulle almal is. "Anske is 'n liefie-kind, 'n sonskyn-kind. 'n Klein ballerina met die mooiste haartjies en rokkies en sy het altyd gedans en gesing."
Anske was vir twee jaar by Huppelkind en slegs 'n paar weke by Levyvale Pre-Primêr voordat sy siek geword het.
Sugnét van Wyk, die geestelike koördineerder van die Pienk Bandana- en kolwyntjie-dag, het gesê die mense se omgee en gebede neem net toe vir dié familie en veral Anske.
JG en Denise hou almal deur Facebook (Kom ons buig saam in gebed vir Anske le Roux) op hoogte van Anske se stryd teen die leukemie.
"Uitenhage se mense is ongelooflik," het 'n ontroerde JG gesê. "Ek was nie 'n Facebook-man nie, maar die ondersteuning, boodskappe en gebede op dié sosiale platform help ons in hierdie baie moeilike tyd."
Anske is in Levyvale Pre-Primêr se graad RR Kameelperdklas. In dié klas en by Huppelkind begin elke skooldag met 'n gebed vir Anske.